OBH 8255/1996.
Az állampolgári jogok országgyűlési biztosának jelentése
Előadó: dr. Almási Eszter

Az eljárás megindítása:

A panaszos azért fordult beadvánnyal az állampolgári jogok országgyűlési biztosához, mert 1992. augusztusában feljelentést tett a Debreceni Városi Rendőrkapitányságon, a hegyeshalmi határátkelőhely területén ismeretlen gépjárművezető által a közlekedési szabályok megszegésével gépjárművében okozott kár miatt, azonban az üggyel kapcsolatban azóta nem történt intézkedés.

A panaszos érdeklődésére a helyi Rendőrkapitányságon azt a felvilágosítást adták, hogy ügyét illetékességi okok miatt a Mosonmagyaróvári Rendőrkapitányságra tették át. Mosonmagyaróvárra címzett ajánlott leveleire azonban nem kapott választ.

Az állampolgári jogok országgyűlési biztosáról szóló 1993. évi LIX. törvény 18. § (2) bekezdése alapján megkerestem a Mosonmagyaróvári Városi Rendőrkapitányság kapitányságvezetőjét és kértem, hogy tájékoztasson az ügyben tett intézkedésekről.

A megállapított tényállás:

A Mosonmagyaróvári Városi Rendőrkapitányság kapitányságvezetője kivizsgálta az ügyet. Tájékoztatása szerint a panaszos két alkalommal kért felvilágosítást levélben a kapitányságtól. Mivel a panaszos a baleset körülményeit nem írta le, az ügykezelési anyagokban próbálták megtalálni a feljelentést, illetve az ügyre vonatkozó anyagot.

A baleseti naplók, illetve a szabálysértési iktatókönyvek, átadó könyvek az eseménnyel kapcsolatban nem tartalmaztak bejegyzést, az ügyben  rendőri intézkedésre nem került sor. A szabálysértési előadó hivatalos feljegyzése szerint erről a panaszost távbeszélőn tájékoztatták.

Hivatalom megkereséséből értesültek arról, hogy a panaszos feljelentését a Debreceni Rendőrkapitányságon tette meg. A Debreceni Városi Rendőrkapitányságtól ezek után a Mosonmagyaróvári Városi Rendőrkapitányság azt a választ kapta, hogy a panaszos feljelentését iktatták, és 1992. augusztus 24-én VE. postázták a Mosonmagyaróvári Rendőrkapitányságra.

A Mosonmagyaróvári Rendőrkapitányságon a feljelentés megérkezését kimutatni nem sikerült, az üggyel kapcsolatos bejegyzés sehol sem szerepel, ennek megfelelően büntető, illetve szabálysértési eljárás nem indult a Mosonmagyaróvári Rendőrkapitányságon.

A kapitányságvezető vizsgálata alapján megállapítást nyert, hogy az ügykezelési szabályok betartásának elmulasztásáért felelősség terheli a szabálysértési előadót, mivel a részére kiszignált levelekre érdemi választ írásban nem küldött a panaszosnak.

Az előadóval szemben a kapitányságvezető fegyelmi eljárást indított.

Vonatkozó jogszabályok:

	1949. évi XX. törvény A Magyar Köztársaság Alkotmánya
		2.§ (1) A Magyar Köztársaság független, demokratikus jogállam.

	A büntető eljárásról szóló 1973. évi I. törvény
		126.§ (1) A feljelentés beérkezésétől számított három napon belül a nyomozás
		megtagadásáról vagy elrendeléséről kell határozni. Ha a feljelentés alapján
		ebben nem lehet megnyugtatóan állást foglalni, tizenöt napon belül a
		feljelentés kiegészítésének van helye. Ezt a határidőt a nyomozó hatóság
		vezetője indokolt esetben tizenöt nappal, ha pedig vizsgálatot kell tartani
		további harminc nappal meghosszabbíthatja.

A vizsgálat megállapításai:

Magyar Köztársaság Alkotmányának 2.§ (1) bekezdése szerint: "A Magyar Köztársaság független, demokratikus jogállam." Az Alkotmánybíróság többször megállapította, hogy az Alkotmányban deklarált jogállam lényeges alkotóeleme a jogbiztonság követelménye. 

Megállapítom, hogy a feljelentés válasz nélkül hagyása sérti a büntető eljárásról szóló törvényben foglaltakat, ezáltal az alkotmány 2.§ (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz. 

Ajánlás:

Mivel a Mosonmagyaróvári Városi Rendőrkapitányság kapitányságvezetője saját hatáskörében megvizsgálta az ügyet és az elkövetett mulasztások által felvetett fegyelmi felelősség kérdésében megtette a szükséges intézkedéseket, a konkrét ügyben ajánlást nem teszek. 

Élve az állampolgári jogok országgyűlési biztosáról szóló 1993. évi LIX. törvény 20.§ (1) bekezdésében biztosított jogomnál fogva ajánlom, hogy az Országos Rendőrfőkapitány tartson célvizsgálatot, arra vonatkozólag, hogy milyen szabályozással lehet biztosítani a kapitányságok között áttett iratok megérkezésének ellenőrzését.     

Budapest, 1997. február 24.

Gönczöl Katalin